જ્યોતિષ એક શાસ્ત્ર છે, વિજ્ઞાન છે – એટલા પૂરતી એ શાસ્ત્રમાં શ્રદ્ધા ખરી, પણ પ્રોફેશનલ જ્યોતિષીઓમાં મને એટલા માટે શ્રદ્ધા નથી કે ઘણાબધા જ્યોતિષિઓને હું નજીકથી ઓળખું છું, પિછાણું છું. એમાંના એક તો મારા સદ્‍ગત મિત્ર રઘુવીર વ્યાસ (વરાહમિહિર). અલબત્ત, તેમણે મને એક-બે વાર તેમની આગાહીઓથી ચોંકાવી દીધો હતો. મિનર્વા મુવીટોનના સિંહ સમા સોહરાબ મોદી ‘ગુજરાતનો નાથ’ ફિલ્મ ગુજરાતીમાં બનાવવાના સંકલ્પ સાથે અમદાવાદ આવ્યા હતા. આ ફિલ્મમાં હીરો તરીકે કોને લેવો એ અંગેનાં સૂચનો માટે એક પત્રકાર પરિષદ ભરી હતી. કેટલાક કટારલેખકોને પણ બોલાવ્યા હતા. જેમાં હું ને રઘુવીર વ્યાસ બન્ને ગયા હતા. અમે બન્ને અડોઅડ બેઠા હતા. મને યાદ છે, એ દિવસે શિવરાત્રિ હતી. રઘુવીર ફરાળ કરતા હતા ને હું જમતો હતો. સોહરાબ મોદી તેમના સિંહનાદમાં પત્રકારો સાથે હીરો અંગે વિચારવિમર્શ કરતા હતા. ત્યાં રઘુવીરે મારા કાનમાં ધીમેથી કહ્યું : ‘આ માણસ બકવાસ કરે છે.’ ‘એટલે ?’ મેં તેમને પૂછ્યું. ‘તે આ ફિલ્મ બનાવી નહિ શકે.’ ‘જરા ધીમેથી બોલો’ મેં તેમને પૂછ્યું : ‘આવું કેમ કહો છો ?’ ‘હું નથી બોલતો, તેની કુંડળી બોલે છે – એ આ વર્ષમાં જ ગુજરી જશે.’ તેમણે મારી સામે જોઈ સ્થિર અવાજે માહિતી આપી. ને ખરેખર એવું જ બન્યું.